অর্থের অভাব। স্পনসর নেই। চলতি আইলিগেও ভাল জায়গায় নেই মোহনবাগান। সবুজ-মেরুন সমর্থকরা এই দমবন্ধ করা পরিবেশেও স্বস্তির নিঃশ্বাস ফেলতে পারেন। মোহনবাগানের ইতিহাসকে স্বীকৃতি দিয়ে গেল বিশ্বফুটবলের নিয়ামক সংস্থা ফিফা। আরও একবার প্রমাণ হয়ে গেল ঐতিহ্যের অন্য নাম মোহনবাগান। এর আগেও ফিফা কুর্নিশ জানিয়েছে সবুজ-মেরুনকে। বিনম্র শ্রদ্ধা প্রদর্শন করেছে।  

এই বিষয়ে অন্যান্য খবর

বাঙালি কোচের হাত ধরেই জাতীয় দলে আবির্ভাব, আজ তিনি মহাতারকা


বৃহস্পতিবার আরও একবার। এবং দারুণ এক সন্ধিক্ষণে এল সেই স্বীকৃতি। লক্ষ্মীবার ভারতীয় সময় সাড়ে ন’টায় মরণপণ লড়াই ভারত ও সংযুক্ত আরব আমিরশাহির। ঠিক 
তার আগে মোহনবাগানকে নিয়ে টুইট করল ফিফা। এএফসি এশিয়ান কাপে ভারত খেলছে অথচ মোহনবাগানকে স্বীকৃতি দিল ফিফা, এত পর্যন্ত পড়ার পড়ে অনেকেরই মনে হতে পারে, বিষয়টা কী! 

এই প্রতিবেদন যখন লেখা হচ্ছে, তার ঘণ্টা তিনেক আগে ফিফার তরফ থেকে টুইট করে লেখা হয়েছে, আজকে ভারত আয়োজক দেশ সংযুক্ত আরব আমিরশাহির বিরুদ্ধে খেলবে। প্রথম ম্যাচে ৪-১ গোলে জিতে দারুণ শুরু করেছে ভারত। মোহনবাগানের অমর একাদশের ছবি পোস্ট করে ফিফার তরফ থেকে লেখা হয়েছে, ১০৮ বছর আগে এঁরাই ছিলেন ভারতীয় ফুটবলের তারকা। প্রথম ভারতীয় ক্লাব হিসেবে আইএফএ শিল্ড জিতেছিল মোহনবাগান। 
১৯১১ সালের শিল্ড ফাইনালের পরে গঙ্গা দিয়ে গড়িয়ে গিয়েছে অনেক জল। বদলে গিয়েছে সময়। ফুটবলে এসেছে অসংখ্য পরিবর্তন। সুনীল ছেত্রীরা দেশের পতাকা বয়ে নিয়ে বেড়াচ্ছেন আবু ধাবিতে। কিন্তু ফিফার কাছে ভারত মানে মোহনবাগানও বটে। ১০৮ বছর আগে ফুটবল মাঠে দুর্দান্ত এক ইতিহাস গড়া ‘অমর একাদশ’-এর তারকারাই ফিফার চোখে ভারতের সর্বকালের সেরা তারকা। বারংবার টুইট করে, বিভিন্ন প্রতিবেদনে ফিফা এই ব্যাপারটাই পরিষ্কার করে দিয়েছে। এএফসি এশিয়ান কাপের অন্যতম কঠিন ম্যাচের ঠিক আগের মুহূর্তে মোহনবাগানকে শ্রদ্ধা জানিয়ে দিল ফিফা।